Author: administrator
Last saved by: kamil.baranik
Company: Abyss

Predkladacia správa

Ministerstvo spravodlivosti Slovenskej republiky predkladá na rokovanie vlády Slovenskej republiky návrh Zmien a doplnení Postupov pre zastupovanie Slovenskej republiky pred súdmi Európskej únie (ďalej len „predložený návrh“). 
 
Cieľom predloženého návrhu je predovšetkým zohľadniť zmeny, vyplývajúce z prijatia zákona č. 372/2010 Z. z., ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a zákona č. 403/2010 Z. z., ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a ktorým sa menia a dopĺňajú niektoré zákony.

Tieto zákony menia kompetencie a názvy niektorých ústredných orgánov štátnej správy, v dôsledku čoho je potrebné novelizovať zoznam spolupracujúcich subjektov v prílohe Postupov pre zastupovanie Slovenskej republiky pred súdmi EÚ. Zároveň sa uznesením vlády SR ukladajú ministrovi životného prostredia SR povinnosti v súvislosti so zastupovaním SR pred súdmi EÚ, vrátane povinnosti vymenovať člena a zástupcu člena Medzirezortnej skupiny pre zastupovanie Slovenskej republiky pred súdmi EÚ.

Predložený návrh okrem toho ruší povinnosť doručovať pozvánky na zasadnutia Medzirezortnej komisie pre zastupovanie SR pred súdmi EÚ v listinnej podobe a vypúšťa úpravu niektorých aspektov spolupráce v predsúdnej fáze konania proti Slovenskej republike, ktorej koordinácia patrí do pôsobnosti Ministerstva zahraničných vecí Slovenskej republiky. 

Keďže zastupovanie Slovenskej republiky pred súdmi Európskej únie už aj na základe platnej právnej úpravy zabezpečuje Ministerstvo spravodlivosti Slovenskej republiky, navrhovaná úprava nebude mať dopad na štátny rozpočet. Predpokladá sa, že jednotlivé subjekty poskytujúce súčinnosť, vrátane novo vytvoreného Ministerstva životného prostredia Slovenskej republiky, budú aj naďalej zabezpečovať plnenie úloh v rámci svojich schválených kapitol štátneho rozpočtu s využitím už existujúcich ľudských zdrojov. Vypustením požiadavky doručovania pozvánok v listinnej podobe sa zníži administratívna záťaž a spotreba kancelárskych potrieb. Vypustenie úpravy niektorých aspektov spolupráce v predsúdnej fáze konania má za cieľ predchádzať duplicite vzhľadom na plánovaný koordinačný mechanizmus Ministerstva zahraničných vecí Slovenskej republiky a bolo predbežne konzultované s týmto rezortom. 

Navrhovaná úprava taktiež nebude mať vplyv na rozpočty obcí a rozpočty vyšších územných celkov, dopad na obyvateľov, hospodárenie podnikateľskej sféry a iných právnických osôb, na životné prostredie, na zamestnanosť ani na podnikateľské prostredie.
 
Predložený návrh je v súlade s Ústavou Slovenskej republiky, s ústavnými zákonmi, zákonmi a  s medzinárodnými zmluvami, ktorými je Slovenská republika viazaná.